hotchpotch/miracl-hf-unified huggingface dataset:
Suomi–Ruotsi-maaottelu 2008
Suomi–Ruotsi-maaottelu vuonna 2008 kilpailtiin 29.–30. elokuuta Helsingin olympiastadionilla.
Kilpailussa Suomen miehet voittivat Ruotsin pistein 215–193, naiset puolestaan hävisivät pistein 197,5–209,5.
Kävelymaaottelu on oma erillinen ottelunsa. Loppupisteet 24–20
Šemuršan piiri
Šemuršan piiri (, tšuvassiksi Шăмăршă районӗ, "Šămăršă raionĕ") on paikallinen itsehallintoalue Tšuvassian tasavallassa Venäjällä. Vuonna 1927 perustetun piirin pinta-ala on 799 neliökilometriä ja asukkaita on 15 000 henkeä (vuonna 2009).
Piiri sijaitsee Tšuvassian eteläosassa. Pohjoisessa se rajoittuu Batyrevon piiriin, kaakossa ja etelässä Tatarstaniin ja Uljanovskin alueeseen sekä lännessä Alatyrin piiriin. Hallinnollinen keskus on Šemuršan kylä. Piiriin kuuluu 9 maalaiskuntaa.
Seutu kuuluu Tšuvassian tasankoon. Huomattavimmat joet ovat Suran sivujoki Bezdna sekä Svijagaan laskeva Karla. Piiri sijaitsee aro- ja metsäarovyöhykkeen rajalla. Pinta-alasta 61 % on metsää ja 33 % maatalousmaata.
Tärkein liikenneväylä on Tšeboksaryn ja Uljanovskin välinen A151-maantie. Piirikeskuksesta on tasavallan pääkaupunkiin matkaa 160 kilometriä.
Väestöstä 78,9 % on tšuvasseja, 11,1 % tataareja, 6,9 % venäläisiä ja 2,8 % mordvalaisia.
Tärkein elinkeino on maatalous, joka on erikoistunut maidon ja lihan tuotantoon sekä viljan, sokerijuurikkaan ja perunan viljelyyn. Seudulla on myös pienimuotoista elintarvike- ja puunjalostusteollisuutta.
Piirilehtenä ilmestyy tšuvassin- ja venäjänkielinen "Šămăršă hyparĕ".
Ligat ha'Al (koripallo)
Ligat HaAl (tai Ligat Winner Sal) (hepr. מכבי "אלקטרה" תל-אביב) on israelilaisen koripallon korkein sarjataso. Sponsorointisyistä sarjaa kutsutaan myös nimellä Ligat Winner Sal.
Sarjan perustivat Israelin kymmenen suurinta koripalloseuraa vuonna 1954. Sarjaa on siitä lähtien hallinnut Maccabi Tel Aviv, joka on voittanut mestaruuden 51 kertaa. Ainoastaan 11 kertaa mestaruus on mennyt jollekin muulle joukkueelle.
Smaragdinaukuja
Smaragdinaukuja ("Ailuroedus crassirostris") on Australiassa elävä lavastajien heimoon kuuluva varpuslintu.
Smaragdinaukuja on ensimmäisiä Australiasta löydettyjä lavastajia. Ensimmäisen yksilön tarkkaa löytöpaikkaa ei tunneta, mutta se on kerätty Uuden Etelä-Walesin alueelta. Smaragdinaukujan nimesi Gustaf von Paykull vuonna 1815. Hän sijoitti lajin lepinkäisten heimoon sen tukevan nokan perusteella ja antoi lajille tieteelliseksi nimeksi "Lanius crassirostris". Vuonna 1820 Heinrich Kuhl siirsi smaragdinaukujan lavastajien heimoon ja muutti tieteelliseksi nimeksi "Ptilinorhychus crassirostris". Lajin nykyisen tieteellisen nimen "Ailuroedus crassirostris" antoi Jean Cabanis vuonna 1851. Lajinimi "crassirostris" tulee sanoista "crassus" ’paksu’ ja "rostris" ’nokka’, viitaten lajin tukevaan nokkaan.
Kooltaan smaragdinaukuja on noin 24–33 cm. Väritykseltään se on pääosin vihreä. Sen naama on hieman muuta ruumista harmahtavampi. Rinta on kellertävän vihreä. Siipisulkien ja vatsan höyhenten kärjet ovat valkoiset ja tekevät niistä täplikkäät. Naaras muistuttaa ulkonäöltään koirasta. Nuori lintu on väritykseltään aikuista smaragdinaukujaa vaaleampi.
Smaragdinaukujakoiraan laulu on helposti tunnistettavaa ja muistuttaa kissan naukumista. Koiras on äänessä lisääntymiskauden alussa koko päivän, mutta erityisesti aamuisin ja iltahämärissä. Uudessa Etelä-Walesissa elävät koiraat ovat monipuolisempia naukumisessaan kuin etelämpänä elävät lajitoverinsa. Naaraiden laulu on sarja surisevia ääniä, jotka päättyvät ´tsit´- tirskahdukseen.
Smaragdinaukujan levinneisyys on keskittynyt Australian itäosiin Uuden Etelä-Walesin ja Queenslandin osavaltioihin. Sen elinympäristöä ovat trooppiset sademetsät ja niiden reunamat, harvoin kaukana vedestä. Smaragdinaukuja ei ole kuitenkaan harvinainen kuivemmissa eukalyptusmetsissäkään. Toisinaan sitä tavataan myös puutarhoissa.
Toisin kuin useat muut lavastajien heimoon kuuluvat linnut smaragdinaukujakoiraat eivät rakenna koristeellista huvimajankaltaista rakennelmaa houkutellakseen naaraita. Smaragdinaukuja on niin ikään monista muista heimonsa lajeista poiketen yksiavioinen. Lisääntymisaika kestää syyskuusta tammikuulle. Naaras rakentaa kuppimaisen pesän puuhun oksanpätkistä, lehdistä ja juurista. Naaras munii kahdesta kolmeen ruskehtavaa munaa, joita vain se hautoo. Hautominen kestää noin kolme viikkoa. Koiras auttaa poikasten ruokkimisessa.
Smaragdinaukuja on kaikkiruokainen, mutta syö pääosin kasviravintoa. Pääosan ravinnosta muodostavat hedelmät, mutta se syö myös kukkia, lehtiä ja siemeniä. Lisäksi se ruokailee pienillä matelijoilla ja saattaa tappaa poikasilleen ravinnoksi muiden lintujen poikasia. Smaragdinaukujat ruokailevat usein yhdessä satiinilavastajien kanssa.
Heinkel He 176
Heinkel He 176 oli saksalaisen Ernst Heinkelin lentokonetehtaassaan toteuttama maailman ensimmäinen nestemäisellä polttoaineella toimivalla raketilla moottoroitu lentokone. Koneen prototyyppi lensi ensilentonsa 20. heinäkuuta 1939. Projekti oli Heinkelin yksityisesti rahoittama, eikä malli koskaan päässyt sarjatuotantoon.
Huge L
Huge L (oikealta nimeltään Kimmo Huusko) on Vantaan Länsimäeltä kotoisin oleva, nykyisin Helsingissä asuva rap-artisti ja -tuottaja.
Huge L julkaisi ensimmäisen levynsä vuonna 2002. Huge L on myös Monsp Recordsin listoilla, mutta on jatkanut omakustanteiden julkaisua.
Vuonna 2008 julkaistu Touché oli ensimmäinen Monsp Recordsin kautta julkaistu albumi, josta tehtiin myös vinyylipainos. Muita Monspin kautta tulleita levyjä ovat mm. Vintage 2008 (CD/LP), Egotaide 2009 (CD), vuonna 2010 Moden kanssa yhteistyössä tehty Pummien miljonääri (CD), nimellä Pohjolan Molli julkaistu Kelopuu 2011(CD) sekä myös Moden kanssa tehdyt UG/OD-levyt Vain promootiokäyttöön (CD) sekä Fatta Platta (CD/LP/C-Kasetti). Monsp Records julkaisi 11. joulukuuta 2009 Huge L:n tekemän remixmixtapen Steen1:n "Salaliittoteoria" -albumista. Mixtape julkaistiin nimellä Salaliittoteoria by Huge L.
Huge L julkaisi 29. lokakuuta 2010 "Infernaalinen Lyriikka Säätiö" DVD:n "ILS VHS DVD 2002-2010", joka sisältää kaikki hänen musiikkivideonsa sekä bonusmateriaalia.
Huge L tuotti rap-yhtye Ruger Hauerin Se syvenee syksyllä nimisen studioalbumin joka julkaistiin vuonna 2010. Hän on myös tehnyt kaikki levyssä esiintyvien kappaleiden taustat itse. Levystä julkaistiin instrumentaaliversio "Huger Hauer Beats CD" elokuun lopulla 2011.
Huge L:n ja Pyhimyksen yhteisprojektin Steve iVander levy vedettiin kaupoista pois tekijänoikeusrikkomuksen takia.
Vuonna 2017 Huge L julkaisi rap-artisti Bullen kanssa tehdyn albumin "Mäki".
Šumerljan piiri
Šumerljan piiri (, tšuvassiksi Çĕмĕрле районӗ, "Çĕmĕrle raionĕ") on paikallinen itsehallintoalue Tšuvassian tasavallassa Venäjällä. Vuonna 1935 perustetun piirin pinta-ala on 1 048 neliökilometriä ja asukkaita on 12 500 henkeä (vuonna 2007).
Piiri sijaitsee Tšuvassian länsiosassa. Pohjoisessa se rajoittuu Krasnyje Tšetain ja Alikovon piireihin, idässä Vurnaryn piiriin, etelässä Ibresin ja Poretskojen piireihin sekä lännessä Nižni Novgorodin alueeseen. Hallinnollinen keskus on Šumerljan kaupunki, joka ei kuulu piirin yhteyteen, vaan muodostaa erillisen kaupunkipiirikunnan. Šumerljan piiriin kuuluu 11 maalaiskuntaa.
Seutu kuuluu Tšuvassian tasankoon. Suurimmat joet ovat Sura ja Bolšoi Tsivil. Pinta-alasta 59 % on metsää.
Piirin kautta kulkee Moskovan ja Kazanin välinen rautatie. Šumerljasta on maantieyhteys tasavallan pääkaupunkiin Tšeboksaryyn, jonne on matkaa 110 kilometriä.
Väestöstä 80 % on tšuvasseja ja 18 % venäläisiä.
Seudulla on puunjalostus-, metalli- ja elintarviketeollisuutta, joka on keskittynyt Šumerljan kaupunkiin. Maatalous on erikoistunut maidon ja lihan tuotantoon sekä viljan, perunan ja humalan viljelyyn.
Piirilehtenä ilmestyy tšuvassin- ja venäjänkielinen "Malalla – Vperjod".
Alstahaug
Alstahaug on Norjan kunta Nordlandin läänissä. Kunnan hallintokeskus on Sandnessjøen, jolla on myös kaupunkistatus. Kunta koostuu Alstenin saaresta ja sitä ympäröivästä noin 920 saaresta. Sen rajanaapureita ovat Dønna, Herøy, Leirfjord, Vefsn, Vevelstad ja Vega. Tammikuussa 2013 tehdyn väestönlaskennan mukaan Alstahaugin kunnassa oli 7 361 asukasta.
Tunturiketju Seitsemän sisarusta () sijaitsee Alstahaugissa, ja vuorijono on kuvattu myös kunnan vaakunassa.
Saint Lucian vaakuna
Saint Lucian vaakuna on Saint Lucian kansallistunnus lipun, moton ja kansallislaulun ohella. Se hyväksyttiin maan vaakunaksi 8. tammikuuta 1979. Sen on suunnitellut Sydney Bagshaw. Siinä on sinisellä pohjalla vasemmassa yläkulmassa ja oikeassa alakulmassa ruusu ja oikeassa yläkulmassa ja vasemmassa alakulmassa vaakunalilja. Nämä symboloivat maan kahta siirtomaavaltaa Ranskaa ja Britanniaa. Jakkara vaakunan keskellä viittaa Afrikkaan. Soihtu vaakunan yläpuolella symboloi valoa. Vaakunaa pitää kaksi saintlucianamatsoni-lintua. Vaakunan alla lukee keltaisessa nauhassa maan motto ""The Land. The People. The Light"", Maa, kansa, valo.
Moottoripyöräilyn Espanjan Grand Prix 2008
Espanjan Grand Prix oli kauden 2008 toinen kilpailu. Se ajettiin Circuito Permanente de Jerezin radalla.
250-kuutioisten kilpailu muistetaan kilpailua johtaneen kaksikon Alvaro Bautistan ja Marco Simoncellin kolarista viimeisellä kierroksella, mikä nosti Mika Kallion voittajaksi.
Pääsarja (urheilu)
Pääsarja on kilpaurheilussa, lähinnä palloilussa, kussakin lajissa maan kansallisen sarjajärjestelmän ylin sarjataso. Korkeimman sarjatason kutsuminen pääsarjaksi on yleistynyt, kun eri liigat ja muut sarjat ovat ammattilaistumisen myötä ja muutenkin lähinnä kaupallisista syistä alkaneet antaa itselleen hyvinkin vaihtelevia erisnimiä, joista ei suoraan käy ilmi, minkä tasoisesta tai tyyppisestä sarjasta on kysymys.
Suomessa joukkuepalloilujen pääsarjoja ovat esimerkiksi SM-liiga jääkiekossa, Mestaruusliiga lentopallossa, Veikkausliiga jalkapallossa, Korisliiga koripallossa ja Salibandyliiga salibandyssa. Aiemmin pääsarjaa yleisesti tarkoittanut nimitys "Mestaruussarja" viittaa nykyään monessa lajissa niin Suomessa kuin muuallakin maailmassa johonkin alempaan, usein toiseksi korkeimpaan sarjatasoon. Näitä ovat esimerkiksi Englannin jalkapallossa The Football League Championship ja Suomen jääkiekossa Mestis.
Mailapeleissä kuten tenniksessä ja squashissa pääsarja on turnausmuotoisissa tapahtumissa kunkin luokan varsinaisen ottelukaavion mukainen osa, kisan loppuvaihe. Turnauksessa käytettävästä järjestelmästä riippuen kilpailija voi päästä pääsarjaan suoraan aikaisemman menestyksensä perusteella, selviämällä voitokkaasti karsinnoista, järjestäjien myöntämällä niin sanotulla villillä kortilla tai kutsukisoissa kutsun perusteella.
KK Vršac
KK Vršac () on serbialainen koripalloseura.
Joukkuetta sponsori vuosina 1992–2012 Hemofarm Group, ja joukkue tunnettiin tuona ajanjaksona nimellä KK Hemofarm. Seura nousi vuonna 1998 Naša Sinalko Ligaan. Joukkue sijoittui ULEB Eurocupissa 2008-2009 neljän parhaan joukkoon hävittyään final fourissa BC Lietuvos Rytasille.
Veteraanin iltahuuto
Veteraanin iltahuuto on musiikinopettaja, kamarineuvos Kalervo Hämäläisen 1980-luvun loppupuolella säveltämä ja sanoittama laulu, josta on tullut yksi Suomen tunnetuimmista veteraanilauluista.
Laulu äänitettiin esimmäisen kerran syksyllä 1988 Suomen sotaveteraaniliiton kustantamana. Solistina lauloi Jorma Hynninen, jota avusti kadettikuoro (KadK74 / KadK75) ja Helsingin Varuskuntasoittokunta. Kasetin B-puolella on Ella Erosen lausuman Maamme-runon tallenne. Kasetti saavutti kultalevyyn oikeuttavan levityksen viikossa . Ensiesitys samalla kokoonpanolla oli Finlandiatalolla järjestetyssä veteraanijuhlassa samana syksynä.
Myöhemmin Veteraanin iltahuudon ovat levyttäneet muun muassa Korsuorkesteri ja Kaartin soittokunta.
Itsenäisyyspäivänä 2015 sotaveteraanit esittivät laulun presidenttiparille ja yli 2 miljoonalle tv-katsojalle Linnan juhlissa 95-vuotiaan sotaveteraani Armas Ilvon johdolla. Esitys nousi yhdeksi vuoden 2015 mediailmiöistä, ja Yleisradion tallennetta katsottiin sittemmin esimerkiksi Facebookissa yli 850 000 kertaa.
Jorma Hynninen esitti Veteraanin iltahuudon presidentti Mauno Koiviston siunaustilaisuudessa Helsingin tuomiokirkossa 25. toukokuuta 2017 Kaartin soittokunnan ja poikakuoro Cantores Minoresin kanssa.
Jaakko Björkbacka
Jaakko Björkbacka (s. 6. marraskuuta 1992 Karstula) on suomalainen kivääriampuja. Hän edustaa Lehtimäen ampujia (LehA) ja häntä valmentavat Hanna Etula, Juha Hirvi ja Pasi Wedman. Björkbacka kuuluu Suomen olympiaryhmään.
Saavutuksia:
Lisäksi hän on saavuttanut useita Suomen mestaruuksia ja Suomen ennätyksiä.
Jaltšikin piiri
Jaltšikin piiri (, tšuvassiksi Елчĕк районӗ, "Jelčĕk raionĕ") on paikallinen itsehallintoalue Tšuvassian tasavallassa Venäjällä. Vuonna 1927 perustetun piirin pinta-ala on 567 neliökilometriä ja asukkaita on 22 900 henkeä (vuonna 2007).
Piiri sijaitsee Tšuvassian kaakkoisosassa. Pohjoisessa, idässä ja etelässä se rajoittuu Tatarstaniin, lännessä Komsomolskojen ja lounaassa Batyrevon piireihin. Hallinnollinen keskus on Jaltšikin kylä. Piiriin kuuluu 9 maalaiskuntaa.
Seutu kuuluu Tšuvassian tasankoon. Huomattavin joki on Svijagan sivujoki Bula. Pinta-alasta 88 % on maatalousmaata ja 4 % metsää.
Jaltšikista on maantieyhteys Kanašiin ja Buinskiin. Tasavallan pääkaupunkiin on piirikeskuksesta matkaa 155 kilometriä.
Väestöstä 97 % on tšuvasseja.
Tärkein elinkeino on maatalous, joka on erikoistunut viljan, perunan, vihannesten ja humalan viljelyyn sekä lihan ja maidon tuotantoon. Teollisuus perustuu maataloustuotteiden jalostukseen.
Piirilehtenä ilmestyy tšuvassin- ja venäjänkielinen "Jelčĕk jen".
Dominican vaakuna
Dominican vaakuna on Karibianmerellä sijaitsevan Dominican saarivaltion virallinen tunnus lipun, kansallislaulun ja moton ohella. Se hyväksyttiin maan vaakunaksi 21. heinäkuuta 1961.
Vaakunakilpi on jaettu neljään osaan. Ylhäällä vasemmalla olevaan kenttään on kuvattu kookospalmu keltaisella pohjalla ja sen viereen ylhäällä oikealla olevaan kenttään paikallinen "Leptodactylus fallax" -sammakko sinisellä pohjalla. Alhaalla vasemmalla olevaan kenttään on kuvattu purjelaiva sinisellä pohjalla ja alhaalla oikealla olevaan kenttään banaanipuu keltaisella pohjalla.
Vaakunan yllä on leijona ja vaakunan kilpeä pitää kaksi keisariamatsonipapukaijaa. Vaakunan alla on keltaiseen nauhaan kirjoitettuna maan motto ”Apres Bondie C’est La Ter” ().
4330 Vivaldi
4330 Vivaldi on päävyöhykkeen asteroidi. Sen kiertoaika on 3,36 vuotta. Sen löysi saksalainen Freimut Börngen Tautenburgissa 19. lokakuuta 1982. 4330 Vivaldi, jonka alkuperäinen tilapäinen nimi oli 1982 UJ3, sai nykyisen nimensä italialaiselta säveltäjä Antonio Vivaldilta (1678–1741). Börngen on nimennyt useita löytämiään asteroideja tunnettujen säveltäjien mukaan.
Moottoripyöräilyn Qatarin Grand Prix 2009
Qatarin Grand Prix oli kauden 2009 ensimmäinen kilpailu. Se ajettiin Losailin radalla 10.–13. huhtikuuta. Kauden 2008 tapaan kilpailu ajettiin illalla keinovalossa.
Sade sotki kisaviikonloppua. Lauantain aika-ajoja jouduttiin siirtämään, ja lisäksi sunnuntain kilpailut menivät pahoin sekaisin, sillä kuljettajat olivat sopineet keskenään ettei keinovalossa ajeta sateessa. 125-kuutioisten kilpailu jäi neljän kierroksen tynkäkisaksi, jonka pisteet puolitettiin. Radan kuivumista odotellessa 250-kuutioisten kilpailu lykkääntyi niin että kilpailu typistyi 13 kierrokseen, josta huolimatta kuitenkin jaettiin täydet MM-pisteet. Sade alkoi uudestaan vain hieman ennen MotoGP-luokan starttia klo 23.00 paikallista aikaa. Kaatosateen takia tuomarit päättivät puoli tuntia myöhemmin siirtää kilpailun maanantai-illaksi klo 21.00.
Mehdi Ballouchy
Mehdi Ballouchy (, s. 6. huhtikuuta 1983 Casablanca) on marokkolainen jalkapalloilija. Keskikentällä pelaava Ballouchy edustaa yhdysvaltalaista New York Red Bullsia.
Ballouchy aloitti jalkapalloilun kotimaassaan Marokossa 13-vuotiaana. Hän pelasi Raja Casablancan junioreissa aina 16-vuotiaaksi asti, minkä jälkeen hän muutti Yhdysvaltoihin opiskelemaan. Muutama vuosi myöhemmin Ballouchy liittyi Creighton Bluejaysin nuorten joukkueeseen vuodeksi opiskeltuaan samaan aikaan Creightonin yliopistossa. Vuonna 2004 Ballouchy palasi vuoden tauon jälkeen pelikentille Santa Claran yliopistojoukkueeseen Santa Clara Broncosiin. Hän pelasi vielä Colorado Rapidsin alle 23-vuotiaiden joukkueessa ennen ammattilaiseksi siirtymistä vuonna 2006.
Real Salt Lake varasi Ballouchyn vuoden 2006 MLS SuperDraftissa toisena. Hän vietti joukkueessa kaksi kautta, kunnes siirtyi Colorado Rapidsiin heinäkuussa 2007 joukkueen antaessa vaihtokaupassa Kyle Beckermanin.
Hannu Saintula
Hannu Saintula (s. 4. elokuuta 1957 Espoo) on suomalainen jääkiekkovalmentaja. Hän oli Suomen naisten jääkiekkomaajoukkueen päävalmentaja vuosina 1999–2000 ja 2003–2009. Vuosina 2000–2003 hän toimi naisten maajoukkueen apuvalmentajana.
Saintula on toiminut myös Kiekko-Espoon valmennustiimissä, Espoon Bluesin valmennuspäällikkönä ja alle 22-vuotiaiden naisten maajoukkueen päävalmentajana.. Kiekko-Espoossa hän toimi tilapäisesti miesten joukkueen ykkösvalmentajana kaudella 1997–98 Håkan Nygrenin sairauslomalla, ja hän valmensi Espoon Bluesia loppukauden 1998–99 Pekka Rautakallion jätettyä valmennustehtävät.. Saintula on valmentanut myös Espoon Bluesin junioreita. Kesäkuussa 2009 Saintula aloitti Kiinan naisten jääkiekkomaajoukkueen päävalmentajana. Pestin oli alun perin tarkoitus päättyä heti Vancouverin olympialaisten 2010 jälkeen, mutta sopimusta pidennettiin vuodella. Hän jätti Kiinan maajoukkueen keväällä 2011 siirryttyään Blues Matinkylä ry:n toiminnanjohtajaksi.
Loistohippiäinen
Loistohippiäinen ("Leptopoecile sophiae") on pyrstötiaisten heimoon kuuluva varpuslintu.
Loistohippiäinen on noin 11 cm pitkä ja sen höyhenpuku on pääosin sinertävän harmaa, alapuolelta sinisempi. Päälaki on punaruskea ja leveä silmäkulmajuova on valkoinen. Pyrstö on melko pitkä. Sukupuolet ovat erivärisiä.
Loistohippiäinen elää Keski-Aasiassa Pakistanista Kiinan Sichuanin maakuntaan. Sen elinympäristön ala on 1–10 miljoonaa neliökilometriä.
Lajin elinympäristöä ovat vuoristojen kataja- ja alppiruusupensaikot 2,5–5 kilometrin korkeudella puurajan yläpuolella. Talveksi loistohippiäiset laskeutuvat vuorten alarinteille.
Loistohippiäisen soikea, lehdistä rakennetussa pesässä kulkuaukko on pesän katossa. Pesä on kiinnitetty alppiruusuihin keskimäärin 0,9 metrin korkeudelle. Laji on varhaisin pesijä Tiibetin ylängöillä yli neljän kilometrin korkeudella, sillä sen muninta alkaa jo huhtikuun alussa ja pesintää kestää heinäkuun lopulle. Naaras munii 4–6 munaa, keskimäärin 4,7. Haudonta kestää keskimäärin 20 päivää ja poikaset lähtevät pesästä 14–21 päivän ikäisinä (keskiarvo 17,5 päivää). Laji on enimmäkseen yksiavioinen ja molemmat emot huolehtivat jälkeläisten hyvinvoinnista.
Loistohippiäinen syö hyönteisiä ja muita pieniä selkärangattomia.
Kuu-aurinkokalenteri
Kuu-aurinkokalenteri ("lunisolaarinen kalenteri") on kalenteri, joka perustuu sekä Auringon että Kuun liikkeisiin. Tällaisessa kalenterissa kuukausi on sidottu kuun vaiheisiin ja vaihtuu aina uuden kuun aikoihin. Täten kalenterikuukauden pituus on vaihdellen 29 tai 30 päivää. Kuu-aurinkokalenterin vuodessa on yleensä 12 tällaista kuukautta ja näin ollen 354 tai 355 päivää. Tämä on kuitenkin selvästi lyhempi kuin trooppinen vuosi, ja tämän vuoksi aika ajoin vuoteen lisätään 13. kuukausi ("karkauskuukausi"), jotta kalenterikuukaudet pysyisivät jatkuvasti ainakin suunnilleen samana vuodenaikoina.
Kuu-aurinkokalenterit ovat vanhalla ajalla olleet käytössä monissa kulttuureissa eri puolilla maailmaa. Sellaisia olivat muun muassa babylonialainen kalenteri ja antiikin kreikkalainen kalenteri. Myös roomalainen kalenteri oli alun perin eräänlainen kuu-aurinkokalenteri, joka myöhemmin kuitenkin joutui pahasti epäjärjestykseen, kunnes Julius Caesar vuonna 45 eaa. otti käyttöön ainoastaan Auringon liikkeisiin perustuvan juliaanisen kalenterin. Nykyisinkin juutalainen kalenteri on kuu-aurinkokalenteri, samoin Kiinassa vielä joissakin yhteyksissä käytössä oleva vanha kiinalainen ajanlasku. Sitä vastoin islamilainen kalenteri on puhdas kuukalenteri, jossa karkauskuukautta ei ole vaan kalenterikuukaudet kiertävät noin 33 vuodessa kaikkien vuodenaikojen ympäri.
Varhaisimpina aikoina ei ollut vahvistettua sääntöä siitä, milloin kalenteriin lisättiin kolmastoista kuukausi, vaan siitä päätettiin joka kerta erikseen. Kuitenkin jo varhain havaittiin, että 19 (trooppista) vuotta oli melko tarkoin yhtä pitkä kuin 235 kuunvaiheisiin perustuvaa (synodista) kuukautta. Tätä 19 vuoden jaksoa sanotaan Metonin jaksoksi. Tämän vuoksi myöhemmissä kuu-aurinkokalentereissa karkauskuukaudet on lisätty säännönmukaisesti aina seitsemän kertaa kunkin 19-vuotisen jakson aikana. Esimerkiksi juutalaisessa ajanlaskussa se lisätään tämän jakson 3., 6., 8., 11., 14., 17., ja 19. vuotena.
Sandnessjøen
Sandnessjøen on Norjan kaupunki ja Alstahaugin kunnan hallintokeskus Nordlandin läänissä Alstenin saaren luoteisosassa. Kaupunki on kuuluisan vuorijonon Seitsemän sisarta juurella.
Sandnessjøen-nimi juontaa juurensa "Sandnes"-nimiseen kartanoon ja sen rantautumispaikkaan mereltä ().
Sandnesin kartano oli viikinkiajalla päälliköiden asuinpaikkoja. Se on ollut tunnettu kauppapaikka jo vuonna 1669 ja paikka sai kestikievarietuoikeudet 1772. Hurtigruten alkoi pysähtyä Sandnessjøenissä 1891, mikä nopeutti huomattavasti kehitystä.
Sandnessjøen oli aikaisemmin oma kuntansa, joka erkani Alstahaugista 1899 nimellä "Stamnes". Stamnesin kunta käsitti alun perin Alstenin saaren pohjoisosan ja Leirfjordenin pohjoisosan ympäröivät maa-alueet mantereella. Leirfjord, joka käsitti kunnan mantereella olevat alueet ja Alstenin koillisosan erosi vuonna 1915 omaksi kunnakseen. Jäljelle jäänyt osa ja taajama muuttivat nimensä Sandnessjøeniksi 1948. Sandnessjøenin kunta liittyi yhdessä Tjøttan kunnan kanssa takaisin Alstahaugiin 1965.
Sandnessjøenin taajama sai kaupunkistatuksen vuonna 1999.
Sandnessjøen on merenpuoleisen Helgelandin liikenteen solmukohta ja palvelukeskus. Hurtigruten pysähtyy päivittäin ja kaupungista on bussi-, lautta- ja paikallisveneyhteyksiä ympäristöön. Taajamassa on sairaala, työvoimatoimisto, lukio, Helgelandin telehallinnon keskus ja yrityspuisto. Konepajatoiminta, laivanrakennus, kalastusteollisuus ja meijeri ovat tärkeitä elinkeinoalueita.
HIStory: Past, Present and Future, Book I
HIStory: Past, Present and Future, Book I (usein lyhennetty HIStory) on poptähti Michael Jacksonin tupla-albumi, joka julkaistiin Epic Recordsin alaisuudessa 16. kesäkuuta 1995. Suurin osa albumin kappaleista on Jacksonin kirjoittamia ja tuottamia. HIStory oli ensimmäinen albumi, joka julkaistiin sen jälkeen kun Jacksonia syytettiin lapsen seksuaalisesta hyväksikäytöstä elokuussa 1993. Albumi äänitettiin vuoden 1994 lopun ja vuoden 1995 alun välisenä aikana. Useat albumin viidestätoista kappaleesta käsittelevät syytöksiä ja Jacksonin kokemaa pahoinpitelyä mediassa, etenkin iltapäivälehdissä. Kappaleiden teemoja ovat ympäristötietoisuus, eristäminen, ahneus ja epäoikeudenmukaisuus.
HIStory on yksi Jacksonin kiistanalaisin albumi. Jacksonia syytettiin antisemitismisistä sanoituksista kappaleessa "They Don't Care About Us". Jackson ilmoitti, että hän ei tarkoittanut loukata ja kiisti lukuisia kertoja antisemitismin. Kiista päättyi siihen, että Jackson uudelleen nauhoitti kappaleen sanoitukset. R.Kellyä syytettiin plagioineen yhden albumin kappaleista, "You Are Not Alone". Vuonna 2007 tuomari katsoi, että kappale on plagioitu ja se kiellettiin Belgian radioasemilla.
HIStoryltä julkaistiin kuusi singleä ja kaksi promosingleä; "Scream/Childhood", "You Are Not Alone", "Earth Song", "This Time Around", "They Don't Care About Us" ja "Stranger in Moscow". "Earth Song", "They Don't Care About Us" ja "Stranger in Moscow" eivät menestyneet yhtä hyvin Yhdysvalloissa kuin maailmanlaajuisesti, jossa ne sijoittuivat top 10:een monissa maissa. Osana kappaleiden promoamista, kuvattiin niistä musiikkivideot, jotka ovat myöhemmin vaikuttaneet monien muiden artistien materiaaleihin. Albumin ensimmäinen levy (HIStory Begins) on kokoelma Jacksonin aikaisemmista hiteistä, kun taas albumin toinen levy (HIStory Continues) sisältää täysin uutta materiaalia.
Albumi sai hyvän vastaanoton kriitikoilta. Arvostelumenestyksen lisäksi albumi oli myös kaupallisesti menestys, debytoiden ja nousten listaykköseksi kahdessatoista eri maassa, mukaan lukien Yhdysvalloissa, Kanadassa, Australiassa ja Yhdistyneessä kuningaskunnassa sekä nousi top 10:n Espanjassa, Meksikossa ja Ranskassa. HIStoryn alin huippu oli Italiassa, jossa se oli korkeimmillaan sijalla 15. HIStoryä on myyty maailmanlaajuisesti yli 20 miljoonaa kappaletta (40 miljoonaa yksikköä), mikä tekee siitä maailman myydyimmän sooloartistin tupla-albumin. Albumi oli ehdolla viiteen grammy-palkintoon, joista "Scream" voitti "parhaan musiikkivideon" grammy-palkinnon. Albumin ensimmäinen levy julkaistiin uudelleen 13. marraskuuta 2001 nimellä Greatest Hits: HIStory, Volume I ja sitä on myyty maailmanlaajuisesti neljä miljoonaa kappaletta vuoteen 2010 mennessä.
Viktor Netšajev
Viktor Petrovitš Netšajev (, s. , Neuvostoliitto) on entinen neuvostoliittolainen jääkiekkoilija. Netšajev oli ensimmäinen neuvostoliittolainen, joka pelasi NHL:ssä, tosin vain kolme ottelua syksyllä 1982.
Netšajev syntyi Amurin alueella sijaitsevassa Kuibyševka-Vostotšnajassa (nykyinen Belogorsk). Hän pelasi Neuvostoliitossa jääkiekkoa kolmella korkeimmalla sarjatasolla vuodesta 1973 lähtien, mutta ei koskaan päässyt maajoukkueeseen, joten hän ei ollut maansa parhaita pelaajia. Pelatessaan vuonna 1980 jääkiekkoa Leningradissa hän tapasi yhdysvaltalaisen yliopisto-opiskelijan Cheryl Haiglerin, joka oli Leningradissa vaihto-opiskelijana. Pari avioitui pian ensitapaamisensa jälkeen, mutta tämän jälkeen Haigler joutui palaamaan Yhdysvaltoihin. Haigler yritti saada Netšajevin Yhdysvaltoihin, mutta vasta huhtikuussa 1982 tämä pääsi muuttamaan pois Neuvostoliitosta ja matkustamaan Bostoniin, jossa Haigler asui. Netšajev ei pelannut lainkaan kaudella 1981–82 odottaessaan matkustuslupaa.
Netšajevin saapuessa Bostoniin hänen serkkunsa Serge Levin asui Los Angelesissa. Levin otti yhteyttä Los Angeles Kingsiin ja kertoi, että Netšajev pystyisi pelaamaan NHL:ssä. Kingsin johto vakuuttui, ja Netšajev matkusti Los Angelesiin, jossa hän esiintyi johdolle luistelemalla kaukalossa. Vaikka Netšajev ei osannut sanaakaan englantia, ja Levin joutui toimimaan tulkkina, Kingsin johto vakuuttui Netšajevin kyvyistä. Seuraavana kesänä Kings varasi hänet, koska NHL:n sääntöjen mukaan varaamattomat eurooppalaiset pelaajat eivät saaneet pelata liigassa. Syksyllä 1982 Netšajev aloitti ammattilaisuransa Pohjois-Amerikassa pelaten ensin Kingsin farmijoukkueessa New Havenissa. Hän pelasi ensimmäisen NHL-pelinsä 16. lokakuuta, ja seuraavana päivänä, toisessa pelissään, hän teki maalin. Netšajevin viimeiseksi NHL-peliksi jäi 20. lokakuuta pelattu ottelu, jonka jälkeen Kings päätti lähettää hänet takaisin farmijoukkueeseen. Netšajev kieltäytyi komennuksesta katsoen, että hänen kuuluisi pelata NHL:ssä. Kings pudotti Netšajevin kokonaan joukkueestaan 22. lokakuuta. Myöhemmin Netšajev suostui pelaamaan New Havenissa. Lisäksi hän pelasi muutaman pelin IHL:n Saginaw’ssa. Seuraavaksi kaudeksi Netšajev siirtyi pelaamaan Länsi-Saksaan, mutta lopetti uransa kauden päätteeksi keväällä 1984.
Jääkiekkouransa jälkeen Viktor Netšajev ryhtyi pelaaja-agentiksi ja työskenteli Levinille, joka oli perustanut oman agenttitoimiston. Netšajev oli Levinin ensimmäinen asiakas. Netšajev oli keskeisessä osassa Pavel Buren loikkaamisessa Pohjois-Amerikkaan.
Naukujat
Naukujat ("Ailuroedus") on lavastajien heimoon kuuluva varpuslintusuku. Naukujien sukuun kuuluu BirdLifen mukaan kaksi lajia. Toisissa lähteissä sukuun on esitetty erilaisia lajimääriä.
Jantikovon piiri
Jantikovon piiri (, tšuvassiksi Тăвай районӗ, "Tăvai raionĕ") on paikallinen itsehallintoalue Tšuvassian tasavallassa Venäjällä. Vuonna 1935 perustetun piirin pinta-ala on 524 neliökilometriä ja asukkaita on 17 900 henkeä (vuonna 2007).
Piiri sijaitsee Tšuvassian itäosassa. Pohjoisessa se rajoittuu Urmaryn piiriin, idässä ja etelässä Tatarstaniin sekä lännessä Kanašin piiriin. Hallinnollinen keskus on Jantikovon kylä. Piiriin kuuluu 10 maalaiskuntaa.
Seutu kuuluu Tšuvassian tasankoon. Huomattavimat joet on Tatarstanin vastaisella rajalla virtaava Kubnja ja sen sivujoet Al, Uta ja Ineš. Pinta-alasta 23 % on metsää.
Jantikovosta on maantieyhteys Kanašiin ja Urmaryyn. Tasavallan pääkaupunkiin on piirikeskuksesta matkaa 104 kilometriä.
Väestöstä 90 % on tšuvasseja.
Tärkein elinkeino on maatalous, joka on erikoistunut maidon ja lihan tuotantoon sekä viljan, perunan, vihannesten ja humalan viljelyyn. Teollisuus on vähäistä. Jantikovossa on meijeri, leipomo, tiilitehdas, ompelimoita ym.
Piirin alueella toimii kolme kansanteatteria, kaksi kuoroa ja kaksi kotiseutumuseota. Paikallislehtenä ilmestyy tšuvassinkielinen "Jal ĕçčenĕ".
Spinaaliganglio
Spinaaliganglio eli takajuuren hermosolmu on jokaisen ääreishermoston selkäydinhermon takajuuressa sijaitseva, varsinaista hermoa paksumpi kohta. Spinaaliganglio koostuu takajuuren tuntohermosyiden soomaosista eli solukeskuksista. Neuronien aksonit taasen muodostavat selkäydinhermojen takajuuret.
Spinaaligangliot kehittyvät alkiovaiheen hermostopienan soluista.
Kekolavastajat
Kekolavastajat ("Amblyornis") on lavastajien heimoon kuuluva varpuslintusuku. Kekolavastajien sukuun kuuluu BirdLifen mukaan neljä lajia.
Barbadoksen vaakuna
Barbadoksen vaakuna on Barbadoksen symboli lipun ja hymnin ohella. Se hyväksyttiin maan vaakunaksi vuonna 1966.
Vaakunan kilpi on keltainen. Siihen on kuvattu viikunapuu ja kaksi maan kansalliskukkaa, "Pride of Barbados –kukka" (.
Vaakunan yllä kypärässä on käsi, joka pitää kahta sokeriruokoa Pyhän Andreaksen ristin muodossa (symboloi maan sokeriteollisuutta ja itsenäisyyspäivää 30. marraskuuta, koska se on samalla Pyhän Andreaksen päivä). Vaakunaa kannattelee delfiini ja pelikaani ja sen alla valkoisessa nauhassa lukee maan motto ""Pride and Industry" (Ylpeys ja Toimeliaisuus).
Leirfjord
Leirfjord on Norjan kunta Helgelandissa Nordlandin läänissä. Sen rajanaapureita ovat idässä Hemnes, idässä ja etelässä Vefsn ja etelässä Alstahaug. Rannikolta merelle päin naapurina on Dønnan kunta ja Ranfjordenin pohjoispuolella Nesnan ja Ranan kunnat. Tammikuussa 2013 tehdyn väestönlaskennan mukaan Leirfjordin kunnassa oli 2 144 asukasta.
Huntulavastajat
Huntulavastajat ("Sericulus") on lavastajien heimoon kuuluva varpuslintusuku. Huntulavastajien sukuun kuuluu BirdLifen mukaan 4 lajia:
Brønnøy
Brønnøy on Norjan kunta Helgelandissa Nordlandin läänissä. Sen rajanaapureita ovat pohjoisessa Vega ja Vevelstad, idässä Vefsn ja Grane ja etelässä Bindal ja Sømna. Kunnan hallintokeskus on Brønnøysundin kaupunkitaajama. Toinen taajama kunnan alueella on Hommelstø Velfjordenissa.
Brønnøyssä sijaitsee Brønnøysundin lentokenttä ja Hurtigruten pysähtyy siellä päivittäin. Tie numero 76 vie E6-valtatielle. Kunnan läpi kulkee myös rannikkotie 17.
Sømnan kunta erottautui omaksi kunnakseen Brønnøystä 1977.
Whiplash (yhtye)
Whiplash on yhdysvaltalainen speed ja thrash metal -yhtye. Yhtye perustettiin vuonna 1984 New Yerseyssä. Yhtyeen alkuperäisessä kokoonpanossa oli kolme "Tonya", Tony Portaro, Tony Bono ja Tony Scaglione. Yhtyeen esikoisen "Power and Painin" julkaisuvuoden jälkeen vuonna 1986 Joe Cangelosi tuli Tony Scaglionen tilalle, kun tämä liittyi väliaikaisesti Slayeriin. Tämä kokoonpano julkaisi vuonna 1987 yhtyeen seuraavan albumin "Ticket to Mayhem". Glenn Hansen palkattiin laulajaksi, jotta laula-kitaristi Portaro voisi keskittyä täysin kitaraan. Ennen ensimmäistä hajoamistaan yhtye julkaisi vielä albumin "Insult to Injury". Yhtye kokoontui yhteen vuonna 1996 ja julkaisi monien miehistövaihdosten jälkeen kaksi albumia ennen kuin alkuperäinen kokoonpano julkaisi vuonna 1998 vielä yhden albumin. Sen jälkeen yhtye hajosi uudestaan.
Yhtye palasi yhteen vuonna 2008, kun Joe Cangelosi tuli Scaglionen tilalle ja Richard Day alkuperäisen basistin Bonon tilalle, joka kuoli syöpään vuonna 2002. Yhtyeen seuraava albumi "Unborn Again" julkaistiin heinäkuussa 2009.
Brønnøysund
Brønnøysund on Norjan kaupunki ja Brønnøyn kunnan hallinnollinen keskus Nordlandin läänissä. Se sijaitsee rannikkotien numero 17 varrella, mannermaan ja Torgetin saaren ympärillä. Kaupungissa on konepajateollisuutta, kalanjalostusteollisuutta ja teurastamo.
Brønnøysund on vanha kauppapaikka ja liikenteen solmukohta eteläisessä Helgelandissa. Hurtigruten pysähtyy kaupungissa päivittäin. Brønnøysundin lentokenttä on myös päivittäin yhteydessä Norjan lentoliikenteen solmukohtiin. Brønnøysund oli kaupunki () 1923-1964. Se sai nykyisen kaupunkistatuksensa vuonna 2000.
REVA Electric Car Company
REVA Electric Car Company (RECC) on intialainen autovalmistaja, joka valmistaa ja suunnittelee sähköautoja Bangaloressa. Yhtiö on intialaisen Maini Groupin ja amerikkalaisen AEV LLC yhtiön yhteisomistuksessa.
Yhtiö valmistaa tällä hetkellä kahta eri versiota REVA -sähköautosta. "REVA i" on varustettu lyijyakulla ja sen toimintasäde yhdellä latauksella on noin 80 kilometriä sekä huippunopeus 80 km/h. "REVA L-ion" on varustettu litiumioniakulla ja sen toimintasäde yhdellä latauksella on 120 kilometriä ja huippunopeus lyijyakkuista parempi.
REVA Electric Car Companyn sähköauto on ollut myynnissä Intiassa vuodesta 2001 ja Isossa-Britanniassa vuodesta 2003 lähtien. Nykyisin autoa myydään myös Norjassa, Espanjassa, Kreikassa ja Kyproksella. Vuonna 2008 REVA oli maailman myydyin sähköauto.
Ego (albumi)
Ego on saksalaisen industrial metal -yhtye OOMPH!:in seitsemäs studioalbumi. Ego on yhtyeen ensimmäinen suosittu albumi.
Divalicious
Divalicious on T. Campbellin ja Amy Mebbersonin luoma mangasarja. Sarjan päähenkilö on nuori Tina Young, jonka takkuista laulajanuraa sarja käsittelee.
Tina Youngin pahimmat kilpailijat ovat Bit Fencer ja Joy Blue. Tinan tavoitteena on olla paras. Tinan uskollisena managerina toimii Shaquille. Tinan poikaystävä on ex-rikollinen ja rapartisti Chaddy G, jonka juron kuoren alla piilee vanhojen piirrettyjen ystävä.
Vanhanpojan ja vanhanpiian vero
Vanhanpojan ja -piian vero tarkoitti Suomessa kovennettua verorasitusta 24 vuotta täyttäneille naimattomille, lapsettomille kansalaisille.
Vanhanpojan vero tuli voimaan 1935 lailla 392/1935 ja se poistui vuonna 1975 henkilöverotuksen kokonaisuudistuksen yhteydessä.
Botola
Botola tunnetaan myös nimellä Groupement National de Football 1 eli GNF 1 () on Marokon jalkapallosarjojen korkein sarjataso. Sarjassa pelaa 16 joukkuetta, jotka kohtaavat toisensa kahdesti, vieraissa ja kotona, jolloin otteluita kertyy joukkuetta kohden 30. Kauden päätteeksi sarjan kaksi viimeistä joukkuetta putoaa GNF 2:een. Sarjan kaksi parasta joukkuetta puolestaan pääsevät Afrikan Mestarien liigan karsintoihin ja kolmanneksi, sekä neljänneksi sijoittuneet Arabian Mestarien liigan ensimmäiselle kierrokselle.
Historian saatossa menestyksekkäin joukkue on ollut Wydad Casablanca 13 mestaruudella ja toiseksi menestynein FAR Rabat 12 mestaruudella, sekä kolmanneksi menestyneinen Raja Casablanca 11 mestaruudella.
Wahrheit oder Pflicht
Wahrheit oder Pflicht () on saksalaisen industrial metal -yhtye OOMPH!:in kahdeksas studioalbumi, joka julkaistiin 8. helmikuuta 2004.
Kappaleista ”Augen Auf!”, ”Brennende Liebe” ja ”Sex hat keine Macht” kuvattiin musiikkivideot.
GlaubeLiebeTod
GlaubeLiebeTod () OOMPH!:n yhdeksäs studioalbumi, joka julkaistiin 24. maaliskuuta 2006.
Kappaleista ”Gott ist ein Popstar”, ”Das letzte Streicholz”, ”Die Schlinge” ja ”Träumst Du?” kuvattiin musiikkivideot.
Victor Borge
Victor Borge (s. Børge Rosenbaum, 3. tammikuuta 1909 Kööpenhamina, Tanska – 23. joulukuuta 2000 Greenwich, Connecticut, Yhdysvallat) oli tanskalais-yhdysvaltalainen pianisti ja koomikko.
Borge syntyi juutalaiseen muusikkoperheeseen Kööpenhaminassa vuonna 1909. Hän on kertonut joutuneensa jo lapsena esiintymään tuttavien ja sukulaisten kokoontumisissa ja kärsineensä toinen toistaan huonommista kotipianoista niin, että alkoi keksiä esityksiinsä ”ulkomusiikillisia” koomisia elementtejä. Hän opiskeli Tanskan kuninkaallisessa musiikkikonservatoriossa Kööpenhaminassa ja piti ensikonserttinsa Tivolissa vuonna 1927. 1930-luvulla hän tuli jo parikymppisenä tunnetuksi koomikkona esiinnyttyään useissa revyissä ja elokuvissa.
Toisen maailmansodan alla Borge joutui juutalaisen syntyperänsä vuoksi pakenemaan Tanskasta Yhdysvaltoihin, josta hänen vaimonsa Elsie oli kotoisin. Hän ei aluksi puhunut lainkaan englantia, mutta opetteli kielen nopeasti elokuvista. Jo vuonna 1941 Borge esiintyi ensimmäisen kerran Bing Crosbyn radio-ohjelmassa. Seuraavana vuonna yhdysvaltalainen lehdistö nimitti hänet vuoden parhaaksi uudeksi radioesiintyjäksi. Yhdysvaltojen kansalaisuuden Borge sai 1947. Hänestä tuli pian hyvin suosittu radio-ohjelmien kautta.
Vuonna 1953 alkanut Borgen yhden miehen Broadway-show "Comedy in Music" sai kaikkiaan 849 näytäntöä, mikä oli monologinäytelmän ennätys siihen asti. 1950-luvulla Borge esiintyi myös Las Vegasissa ja oli parhaiten palkattu esiintyjä koko kaupungissa.
Borge esiintyi aivan elämänsä loppuun. Yhden miehen lavashow’t olivat osittain improvisoituja, mutta monet ohjelmanumerot toistuivat vuosikymmenestä toiseen. Toisinaan Borgella oli vieraana oopperalaulaja, ja tämä joutui yhtä lailla pilan kohteeksi kuin yleisökin.
Borge kirjoitti Robert Shermanin kanssa kirjat "My Favorite Intermissions" (1971) ja "My Favorite Comedies in Music" (1981).
Suomessa Victor Borge on esiintynyt muun muassa vuonna 1990 Tampere-talon vihkiäisissä.
Norwegian Air Shuttle on maalauttanut Borgen kuvan yhden Boeing 737-800 -koneen ja yhden Boeing 787-9 -koneen pyrstöön.
Uunisaari
Uunisaari () on pieni saari Helsingin eteläpuolella Kaivopuiston edustalla, pinta-alaltaan noin kolme hehtaaria. Saari koostuu oikeastaan kapean salmen erottamista pohjoisesta ja eteläisestä saaresta, joita yhdistää puusilta.
Uunisaaressa on aikaisemmin ollut teollisuutta, muun muassa vernissatehdas ja öljytehdas. Siellä on myös valmistettu ruumisarkkuja. Teollinen toiminta on kuitenkin loppunut jo yli sata vuotta sitten. Muistona siitä on entinen tehdasrakennus, jossa toimii nykyisin ravintola.
Uunisaarella on pitkät perinteet myös virkistyskäytöstä. Saaressa toimi jo 1800-luvulla suosittu merikylpylä. Nykyisin kylpylä on suljettu, mutta vuonna 1934 avattu uimaranta on edelleen suosittu helsinkiläisten kesänviettopaikka. Lisäksi saari on suosittu piknik-kohde. Kesäisin Uunisaareen on veneyhteys Merisatamantorilta, talvisin saareen johtaa mantereelta ponttonisilta. Uunisaaresta pääsee myös kulkemaan aallonmurtajaa pitkin viereiseen Liuskasaareen.
Luettelo yhdysnimistä, joilla on Suomessa yli 500 kantajaa
Tälle sivulle on koottu yhdysmerkilliset yhdysnimet, joilla on ollut kantajia Väestörekisterikeskuksen mukaan yli 500. Lukumäärät on tarkistettu toukokuussa 2013 ja pyöristetty lähimpään viiteenkymmeneen.
Pablo Forlán
Pablo Forlán Lamarque (14. heinäkuuta 1945, Soriano, Uruguay) on entinen uruguaylainen jalkapalloilija. Hän on Diego Forlánin isä. Forlán pelasi Uruguayn jalkapallomaajoukkueessa Englannin MM-kisoissa sekä Saksan MM-kisoissa. Hän voitti Uruguayn 1. divisioonan 7 kertaa (1964, 1965, 1967, 1968, 1978, 1980, 1982), Copa Libertadoresin 1966, Intercontinental Cupin 1966 ja Campeonato Paulistan kolmesti (1970, 1971, 1975).
National Review
National Review on yhdysvaltalainen yhteiskunnallisia aiheita käsittelevä aikakauslehti, joka kutsuu itseään ”Amerikan luetuimmaksi ja vaikutusvoimaisimmaksi republikaanisten/konservatiivisten uutisten, näkökulmien ja mielipiteiden aikakauslehdeksi”. Lehden perusti kirjailija-toimittaja William F. Buckley, Jr. vuonna 1955.
Richard Trevithick
Richard Trevithick (13. huhtikuuta 1771 Cornwall, Britannia – 22. huhtikuuta 1833) oli brittiläinen kaivosinsinööri, keksijä ja ensimmäisen toimivan täysikokoisen rautatiekäytössä olleen höyryveturin keksijä. Maailman ensimmäinen höyryveturin vetämä junamatka tehtiin 21. helmikuuta 1804 Trevithickin nimeämättömän höyryveturin vetäessä junaa Merthyr Tydfilin lähellä Walesissa.
Trevithickin ansio oli ennen kaikkea korkeapaineisen höyryn hyödyntämisessä käytännössä. Trevithick kehitti myös höyryautoa ja höyryn ja raudan käyttöä laivoissa. Hän matkusteli myös Etelä-Amerikassa kaivostoimintaa kehittämässä. Trevithick oli naimisissa ja hänellä oli neljä lasta.
Disney Cinemagic
Disney Cinemagic on Disneyn viides kanava, ja se keskittyy elokuviin. Kanavalla on lähetyksiä vain Englannissa, Irlannissa, Ranskassa, Portugalissa ja Espanjassa. Disney Cinemagic ottaa Toon Disneyn kanavaluettelopaikan Englannissa, Irlanissa, Ranskassa, Portugalissa ja Espanjassa.
Théodore Monod
Théodore André Monod (9. huhtikuuta 1902 Rouen, Ranska – 22. marraskuuta 2000 Versailles, Ranska) oli ranskalainen luonnontieteilijä, tutkimusmatkailija ja humanisti. Monod toimi Institut d'Afrique noiren johtajana, Muséum national d'Histoire naturellen professorina, ja hän oli Académie des sciences d'outre-merin jäsen vuodesta 1949, Académie de Marinen jäsen vuodesta 1957 ja Ranskan tiedeakatemian Académie des Sciencesin jäsen vuodesta 1963. Vuonna 1960 hän oli perustamassa World Academy of Art and Science -järjestöä.
Monodin ura alkoi hylkeiden tutkijana Mauritaniassa Cap Blanc niemimaalla. Pian hänen mielenkiintonsa kääntyi sisämaahan Saharan autiomaahan, jota hän tutki kuusi vuosikymmentä etsien metoriitteja. Vaikkei hän löytänyt etsimäänsä meteoriittia, hän löysi useita uusia kasvilajeja ja tärkeitä neoliittisia asuinpaikkoja. Ehkä merkittävin näistä löydöksistä oli 6 000 vuotta vanha Asselarin ihminen Adrar des Ifoghas -vuorilla Malissa.
Monod oli pasifisti ja ydinaseiden vastustaja, ja hän kirjoitti useita artikkeleita, jotka on vaikuttaneet myöhemmin muun muassa ympäristöliikkeen nousuun.
Monod on sukua biologi Jacques Monodille, muusikko Jacques-Louis Monodille, poliitikko Jérôme Monodille ja elokuvaohjaaja Jean-Luc Godardille.
Uusintapainoksia, Actes Sud Arles
Tabligh
Tabligh-liike on Intian niemimaalta peräisin oleva islamilainen uudistusliike. Se kuuluu sunnalaiseen haaraan. Sen perusti maulana Ilias. Se kehittyi 1920–1940-luvuilla Intiassa. Intian itsenäistyttyä se jakaantui siitä muodostuneisiin maihin, Intiaan ja Pakistaniin, josta Bangladesh myöhemmin irtautui. Nykyisin se on levinnyt kaikkialle maailmaan.
Englannissa Bradfordin lähistöllä on keskus, joka vastaa koko Euroopan Tabligh-liikkeen toiminnasta.
Natriumamidi
Natriumamidi (NaNH) on ioniyhdiste. Aine reagoi hyvin herkästi veden kanssa ja on hyvin vahvasti emäksinen. Ainetta käytetään muun muassa orgaanisen kemian synteesireaktioissa.
Natriumamidia voidaan valmistaa natriumin ja ammoniakkikaasun reaktiolla, mutta yleensä käytetään kuitenkin nestemäistä ammoniakkia.. Katalyyttinä käytetään rauta(III)nitraattia.
Natriumamidi reagoi hyvin voimakkaasti veden kanssa, jolloin muodostuu ammoniakkikaasua ja natriumhydroksidia. Palaessaan aine muodostaa natriumperoksidia ja typen oksideita, kuten typpidioksidia.
Natriumamidia käytetään valmistettaessa natriumatsidia. Natriumamidi reagoi joko dityppimonoksidin tai natriumnitraatin kanssa tuottaen natriumatsidia.
Aikaisemmin natriumamidia käytettiin myös natriumsyanidin valmistamiseen. Natriumamidi reagoi hiilen kanssa muodostaen natriumsyanamidia, joka muodostaa edelleen hiilen kanssa reagoidessaan natriumsyanidia.
Natriumamidi aiheuttaa halogenoiduissa yhdisteissä eliminaatioreaktion, jossa halogeeniatomit poistuvat yhdisteestä halogeenivetynä. Tällöin yhdisteeseen syntyy kolmoissidos. Esimerkkinä fenyyliasetyleenin synteesi.
Jos β-asemassa ei ole vetyä liittyneenä hiileen, voi reaktio natriumamidin kanssa johtaa syklisen yhdisteen muodostumiseen. Esimerkissä syntyy metyleenisyklopropaania.
Natriumamidia käytetään liittämään aminoryhmiä pyridiinirenkaaseen. Aminoryhmä kiinnittyy yleensä kakkoshiileen.
The British Trust for Ornithology
The British Trust for Ornithology (BTO) on Britannian lintujen tutkimista varten vuonna 1932 perustettu järjestö.
BTO perustettiin vuonna 1927 aloitetun Oxford Bird Census -nimisen tutkimusohjelman innoittamana ja sen kehittämiseksi. Koollekutsujana ja ensimmäisenä lahjoittajana toimi Max Nicholson, ensimmäisenä sihteerinä Bernard Tucker ja varapuheenjohtajana Henry Witherby. Nimensä järjestö sai toukokuussa 1933, ja ensimmäinen vetoomus lahjoituksista oli The Timesissa 1.7.1933.
BTO:n tehtävänä on johtaa lintututkimusta, ja se keskittyy populaatio- ja pesimälinnustotutkimuksiin sekä rengastukseen, jonka aineiston kerää suuri joukko vapaaehtoisia harrastajia. Esimerkiksi järjestön "Garden BirdWatch" tutkimus perustuu tavallisten ihmisten omassa puutarhassaan viikoittain tekemään lintulaskentaan. Suomessa BirdLife Suomi järjestää samantapaisia laskentoja, esimerkiksi Pihabongaus-tapahtuman talvilintujen laskemiseksi.
BTO:n julkaisuja ovat:
Vuonna 1967 BTO aloitti Britteinsaarten pesimälinnustokartoituksen "Atlas of Breeding Birds in Britain and Ireland", jonka tulokset julkaistiin 1976. Suomessa aloitti Lintutieteellisten yhdistysten liitto (LYL, nykyisin BirdLife Suomi) Lintuatlaksen vuonna 1974 juuri brittien Atlaksen innoittamana. Toisen Lintuatlaksen tulokset julkaistiin 1993 ("The New Atlas"), ja parhaillaan on Britanniassa, kuten myös Suomessa, menossa "Bird Atlas 2007-2011", jossa selvitetään Britteinsaarten pesimä- ja talvilinnusto.
Vuonna 1938 BTO lahjoitti varat uuden "Edward Grey Institute of Field Ornithologyn" perustamiseen. Instituutti liitettiin 1947 Oxfordin yliopiston uuteen eläintieteen maastotutkimusorganisaatioon. Joulukuussa 1962 BTO hankki Tringistä Hertfordshirestä omistukseensa suuren viktoriaanisen rakennuksen "Beech Groven", jonne siirrettiin järjestön päämaja Oxfordista ja rengastustoiminta British Museumista. Huhtikuussa 1991 BTO muutti lahjoituksena saadulle The Nunnery -nimiselle tilalle Thetfordiin Norfolkiin. Paikalla on sijainnut benediktiininunnien luostari, josta on yhä rakenteita jäljellä. 2000-luvun alussa perustettiin uusi kirjasto, joka on omistettu Chris Meadin muistolle. Professori Jeremy Greenwood toimi The Nunneryn johtajana 1988–2007. Nykyinen johtaja on tohtori Andy Clements.
Björn Collinder
Björn Collinder (22. heinäkuuta 1894 Sundsvall, Ruotsi – 20. toukokuuta 1983 Wien, Itävalta) oli ruotsalainen kielitieteilijä, joka oli perehtynyt fennougristiikkaan. Hän muun muassa käänsi Kalevalan ruotsiksi. Hän edusti vanhakantaista, nyttemmin jo hylättyä teoriaa, että olisi olemassa ural-altailainen kielikunta.
Collinder oli pitkään Uppsalan yliopiston fennougristiikan professori.
Franco Ballerini
Franco Ballerini (11. joulukuuta 1964 Firenze – 7. helmikuuta 2010 Pistoia) oli italialainen maantiepyöräilijä. Hänen merkittävin saavutuksensa on Pariisi–Roubaix-kilpailun voitto vuosina 1995 ja 1998. Hän kilpaili ammattilaisena vuosina 1986–2001.
Ballerini toimi Italian pyöräilyjoukkueen managerina vuodesta 2002 kuolemaansa saakka.
Ballerini menehtyi rallionnettomuudessa 7. helmikuuta 2010 toimiessaan kartanlukijana Alessandro Ciardille.
Lähde: Cycling Archives
Arkangelin kuvernementti
Arkangelin kuvernementti eli "Arkangelin lääni" tai "Vienan lääni" () oli Venäjän keisarikunnan ja sittemmin Venäjän SFNT:n hallinnollinen alue valtakunnan luoteisosassa vuosina 1784-1929.
Se oli Euroopan-puoleisen Venäjän kuvernementeista laajin ja ulottui Suomen rajalta Uralille asti. Kuvernementti rajoittui Pohjoiseen jäämereen ja käsitti muun muassa Kuolan niemimaan, Vienan Karjalan ja nykyisen Arkangelin alueen Vienanmeren ympäristössä sekä Nenetsian ja Komin tasavallan alueet.
Venäjän keisarikunnan ensimmäisessä koko maan kattaneessa väestönlaskennassa 1897 Arkangelin kuvernementin asukasluku oli 346 536 henkeä ja pinta-ala 742 759,2 neliövirstaa (noin 845 000 km).
Kuvernementinkaupunki oli Arkangeli. Kuvernementti jakautui kihlakuntiin (ujezd). Vuonna 1796 kuvernementtiin kuuluivat Kuolan, Kemin, Onegan, Šenkurskin, Holmogoryn, Pinegan ja Mezenin kihlakunnat. Kuolan kihlakunta yhdistettiin Kemin kihlakuntaan 1859, perustettiin uudelleen 1883 ja muutettiin Aleksandrovskin kihlakunnaksi 1899. Mezenin kihlakunnasta pilkottiin erilleen suuri Petšoran kihlakunta 1891.
Vuoden 1897 väestönlaskennan aikaan kuvernementissa oli seuraava kihlakuntajako:
Vallankumouksen ja sisällissodan jälkeen vuonna 1921 osia Arkangelin kuvernementista lohkottiin Murmanskin kuvernementtiin, Karjalan työkansan kommuuniin ja Syrjäänien (Komin) autonomiseen alueeseen. Vuonna 1929 kuvernementti lakkautettiin ja sen alueesta yhdessä Vologdan ja Pohjois-Vienan kuvernementtien kanssa muodostettiin Pohjoinen aluepiiri ("Severnyi krai"). Vuonna 1936 tästä erotettiin Komin autonominen sosialistinen neuvostotasavalta, ja jäljelle jäänyt osa jaettiin 1937 Arkangelin alueeseen ja Vologdan alueeseen.